เงินทุนไหลออกปี'58 ธ.ค.ทำสถิติ13เดือน
เงินทุนไหลออกเดือน ธ.ค. 2558 สูงสุดในรอบ 13 เดือน ที่ 1.4 แสนล้านบาท
30 ม.ค. 2559

เงินทุนไหลออกเดือน ธ.ค. 2558 สูงสุดในรอบ 13 เดือน ที่ 1.4 แสนล้านบาท
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) เปิดเผยว่า ดุลเงินทุนเคลื่อนย้ายเดือน ธ.ค. 2558 ไหลออกสุทธิ 3,907 ล้านเหรียญสหรัฐ (ประมาณ 1.4 แสนล้านบาท หากคิดอัตราแลกเปลี่ยนในอัตราปิดตลาดวันที่ 29 ม.ค.ที่ระดับ 35.70 บาท/เหรียญสหรัฐ) สาเหตุหลักมาจากนักลงทุนต่างชาตินำเงินออก หลังเศรษฐกิจสหรัฐปรับดีขึ้นและนักลงทุนไทยนำเงินไปลงทุนในต่างประเทศ
การไหลออกดังกล่าวถือว่าสูงสุดในรอบ 13 เดือน โดยเป็นการไหลออกต่อเนื่องเป็นเดือนที่ 6 จากการขายสุทธิหลักทรัพย์ไทยของนักลงทุนต่างชาติ ทั้งตราสารหนี้และตราสารทุนของภาครัฐและภาคเอกชน สอดคล้องกับแนวโน้มการลงทุนในภูมิภาค จากความกังวลเกี่ยวกับภาวะเศรษฐกิจโลกและแนวโน้มนโยบายการเงินของประเทศเศรษฐกิจหลักโดยเฉพาะสหรัฐ
ทั้งนี้ ยังรวมการออกไปลงทุนในหลักทรัพย์ต่างประเทศ เพราะถึงเศรษฐกิจโลกจะผันผวนแต่นักลงทุนไทยมักจะกระจายพอร์ตการลงทุนไปในต่างประเทศ และลงทุนโดยตรงในต่างประเทศ ส่วนใหญ่เป็นการลงทุนของธุรกิจขุดเจาะปิโตรเลียมและก๊าซธรรมชาติ การผลิตผลิตภัณฑ์อื่นๆ จากแร่อโลหะ และผลิตภัณฑ์เคมี โดยเงินส่วนนี้มีออกไป 549 ล้านเหรียญสหรัฐ หรือประมาณ 1.96 หมื่นล้านบาท
ในเดือน ธ.ค.ที่ผ่านมา ยังมีการไหลเข้ามาของเงินลงทุนโดยตรงจากต่างประเทศ (เอฟดีไอ) อยู่ที่ 401 ล้านเหรียญสหรัฐ หรือประมาณ 1.43 หมื่นล้านบาท จาก สิงคโปร์ เยอรมนี และญี่ปุ่น ส่วนใหญ่เข้ามาลงทุนในบริษัทโฮลดิ้งธุรกิจบริการทางการเงิน และธุรกิจขายปลีก
นางรุ่ง กล่าวว่า ทั้งปี 2558 มีเงินไหลออกสุทธิ 1.87 หมื่นล้านเหรียญสหรัฐ หรือประมาณ 6.71 แสนล้านบาท สูงขึ้นจากปี 2557 จำนวน 2,299 ล้านเหรียญสหรัฐ หรือประมาณ 8.2 หมื่นล้านบาท